144 թ-ին Վաղարշ I-ի մահվանից հետո Մեծ Հայքի թագավորության գահին բազմեց Տիգրան VII Սոհեմոսը: Ընդունված է համարել, որ Տիգրան VII Սոհեմոսը Վաղարշ I-ի որդին չէր, այլ շառավիղն էր Հեմսի արքայատոհմի: Այս պնդումն իր հիմքում ունի ըստ էության միայն II դարի պատմիչ Յամբելիքոսի հաղորդումը, որը ավելորդ չեմ համարում ստորև մեջբերել ամբողջությամբ, ընդ որում այս խոսքերը մեզ են հասել ըստ IX դարի բյուզանդական գրականագետ Փոտի հավաքածուի. <Այս հեղինակը հայտնում է>,- գրում է Փոտը,- <որ ինքը, թեև բաբելոնացի է և գիտակ է մոգական գործի, բայց այնուհանդերձ նաև հելլենիստական լավ կրթություն ունի, ընդ որում նրա ծաղկուն տարիքը համըկնում է Սեհոմոսի ժամանակների հետ՝ Սոհեմոսի, որի Աքեմենյանների ու Արշակի որդին էր, ուներ արքայական նախնիներ, դարձավ Հռոմի սենատի անդամ և նույնիսկ կոնսուլ, իսկ հետո կրկին բազմեց Մեծ Հայքի գահին: Ահա հենց սա էր Յամբելիքոսի լավ ժամանակը, ինչպես նա ինքն է ասում: Նա ասում է, որ այդ ժամանակ հռոմեացիների վրա իշխում էր Անտոնիոսը, որը, այն բանից հետո, երբ իր գլխավոր զորավար, եղբայր ու յուրային Վերոսին ուղարկեց պարթևների դեմ պատերազմի, Յամբելիքոսն ինքը գուշակեց այդ պատերազմի և սկիզբը, և ավարտը, քանզի Վոլոգեսն իրոք փախավ Եփրատից ու Տիգրիսից անդին, իսկ պարթևական ավագանին դարձավ հռոմեացիներին ենթակա>: Այսպիսով խիստ անորոշ են հիմքերը, որոնք թույլ են տալիս ասելու, որ Տիգրան VII Սոհեմոսը հենց Հեմսի արքայական տան ներկայացուցիչն էր, քանզի առկա է ուղղակի մի սեղմ ու անորոշ հաղորդում <Սոհեմոս> անվան տեսքով: Դրան հակառակ, սակայն, նույն հեղինակի մոտ առկա են հստակ տեղեկություններ, որ այս գահակալն ուներ արքայական նախնիներ: Արդյունքում կարծում եմ, որ թերևս չկա և ոչ մի լուրջ հիմք մերժելու այն տեսակետը, որ Տիգրան VII Սոհեմոսը եղել է Վաղարշ I-ի որդին, ընդ որում <Սոհեմոս> մականունն էլ կարող է ունենալ ամենատարբեր բացատրություններ և կապ չունենալ <Հեմս> տեղանվան հետ: Այս առումով հատկանշական է, որ Տիգրան VII Սոհեմոսին Մեծ Հայքի թագավորության գահին հաջորդած նրա որդին ևս կրում էր <Վաղարշ> անունը՝ <պապի անունը փոխանցվում է թոռանը> հայերի մոտ ընդունված սկզբունքով[2]: